
			Målet er ikke å skape kunst

			men å befinne seg i den fantastiske tilstanden

			som gjør kunsten uunngåelig.

			Robert Henri 

		

	
		
			Ingenting i denne boken 

			hevder å være sannheten.

			Det er ting jeg har lagt merke til

			 – tanker snarere enn kjensgjerninger.

			Noen ideer kan gi gjenklang i deg,

			andre ikke.

			Noen kan vekke en kunnskap

			du hadde glemt at du hadde.

			Behold det du kan dra nytte av

			Gi slipp på resten.

			

			Hver og en av disse punktene

			er en oppfordring til 

			å se nøyere etter

			til å zoome ut, eller inn.

			Til å åpne muligheter 

			for en ny måte å være på.

		

	
		
			Vi er alle skapere

			Hvis man ikke har talent for de tradisjonelle kunstartene, våger man kanskje ikke å kalle seg kunstner. Kreativitet kan oppfattes som noe opphøyd, noe som ligger utenfor evnene man har – et kall for noen få utvalgte som ble født med spesielle evner. 

			Heldigvis er det ikke sånn.

			Kreativitet er ikke en sjelden evne. Den er ikke vanskelig å få tilgang til. Kreativitet er et grunnleggende aspekt ved det å være menneske. Den er vår medfødte rett. Og den tilhører oss alle. 

			

			Kreativitet handler ikke bare om å skape kunst. Det er noe alle gjør hver dag.

			Å skape er å lage noe som ikke var der før. Det kan være en samtale, løsningen på et problem, en melding til en venn, å ommøblere et rom, eller kjøre en ny vei hjem for å unngå trafikkork.

			Det du lager trenger ikke å bli sett, innspilt, solgt eller utstilt i en glassmonter for at det skal være et kunstverk. Ved å bare være til, er vi alle skapere, i ordets dypeste forstand; vi skaper vår opplevelse av virkeligheten og former den verdenen vi oppfatter.

			Vi befinner oss i en konstant strøm av udifferensiert materie hvorfra sansene våre samler bruddstykker av informasjon. Det universet vi oppfatter, eksisterer ikke som sådan. Gjennom en rekke elektriske og kjemiske reaksjoner skaper vi en virkelighet inne i oss. Vi skaper skog og hav, varme og kulde. Vi leser ord, hører stemmer og lager tolkninger, og til slutt danner vi oss et bilde. Alt dette gjør vi i en verden vi selv har skapt.

			Uansett om vi rent formelt skaper kunst eller ikke, lever vi alle som kunstnere. Vi oppfatter, filtrerer og samler informasjon, og kuraterer deretter en opplevelse for oss selv og andre basert på denne informasjonen. Enten vi gjør dette bevisst eller ubevisst, er vi, ved det blotte faktum at vi lever, aktive deltakere i en kontinuerlig skapelsesprosess.

			

			Å leve som kunstner er en måte å være i verden på. En måte å forstå verden på. Det handler om å skjerpe oppmerksomheten. Om å finjustere fokuset slik at du også oppfatter de subtile tonene. Om å lete etter hva som tiltrekker oss og hva som frastøter oss. Om å legge merke til hvilke følelser tonene vekker, og hvor de fører oss.

			Hele livet ditt er en måte å uttrykke deg på, formet av det ene finstemte valget etter det andre. Du eksisterer som et kreativt vesen i et kreativt univers; et unikt kunstverk, enestående i sitt slag.

		

	
		
			Finjuster fokuset

			Tenk på universet som en konstant kreativ utfoldelse.

			Trær blomstrer. 

			Celler reproduserer seg. 

			

			Elver lager nye elveløp. 

			Verden pulserer av skapende energi, og alt som eksisterer på jorden, drives av denne energien. 

			Enhver manifestasjon av denne utfoldelsen gjør sitt på universets vegne, hver og en på sin egen måte, tro mot sin egen kreative impuls. 

			Slik blomster og frukt vokser på trærne, skaper menneskeheten kunstverk. Golden Gate Bridge, The White Album, Guernica, Hagia Sofia, sfinksen i Egypt, Autobahn, Clair de lune, Colosseum i Roma, Phillips skrutrekker, iPad, Philadelphia cheesesteak.

			Se deg rundt: Det finnes så mange forbløffende prestasjoner. Alle disse prestasjonene er eksempler på at menneskene er tro mot seg selv – slik en kolibri er tro mot seg selv ved å bygge rede, et ferskentre ved å bære frukt, og en nedbørssky ved å skape regn. 

			Hvert eneste rede, hver eneste fersken, hver eneste regndråpe, og hvert eneste store kunstverk er unikt. Kanskje synes du at noen trær bærer vakrere frukter enn andre, og at noen mennesker skaper større kunstverk enn andre. Smak og skjønnhet avhenger av øyet som ser.

			Hvordan vet skyen når den skal regne? Hvordan vet treet når våren begynner?  Hvordan vet fuglen når den skal bygge rede?

			Universet fungerer som en klokke, som The Byrds var inne på:

			

			To everything—

			There is a season—

			And a time to every purpose under heaven 

			A time to be born, a time to die

			A time to plant, a time to reap

			A time to kill, a time to heal

			A time to laugh, a time to weep

			A time to build up, a time to break down 

			A time to dance, a time to mourn.

			A time to cast away stones

			A time to gather stones together

			Denne rytmen dikteres ikke av oss. Vi er en del av en større kreativ gjerning som vi ikke kan styre. Vi blir styrt. Kunstneren er en del av en kosmisk timeplan, akkurat som resten av naturen. 

			Hvis du har en idé som du er oppslukt av, men ikke realiserer, er det ikke uvanlig at den samme ideen finner sin stemme i et annet skapende menneske. Det er ikke fordi en annen kunstner stjal ideen din, men fordi tiden var inne for akkurat denne ideen. 

			I denne storslagne utviklingsprosessen eksisterer ideer og tanker, sanger og andre kunstverk i eteren, der de modnes i sin egen takt, og når de er klare, finner de sitt uttrykk i den fysiske verden. 

			Vår oppgave som kunstnere er å fange opp denne informasjonen, bearbeide den og dele den med andre. Vi er alle formidlere av det budskapet universet sender ut. De beste kunstnerne har ofte de mest følsomme antennene, og klarer dermed å oppfatte den energien som spres i et gitt øyeblikk. Mange store kunstnere har utviklet følsomme antenner tidlig i livet – ikke for å skape kunst, men for å beskytte seg selv. De må beskytte seg selv fordi de er mer sårbare. De fornemmer alt sterkere enn andre.

			Kunst oppstår ofte i bevegelser. Bauhaus-arkitektur, abstrakt ekspresjonisme, fransk New Wave-film, beat-poesi, pønken, for å nevne noen fra nyere historie. Disse bevegelsene er som en bølge, og noen kunstnere er i stand til å forstå kulturen og posisjonere seg for å ri på den bølgen. Andre kan se bølgen og velge å svømme mot strømmen.

			Vi er alle antenner som tar inn kreative tanker. Noen signaler er enkle å fange opp, andre er svake. Hvis antennen din ikke er fininnstilt nok, går du sannsynligvis glipp av noe i all støyen. Spesielt siden de signalene som kommer gjennom, ofte er mer subtile enn informasjonen vi bevisst får tak i med sansene. De er mer energetiske enn taktile, og vi oppfatter dem mer intuitivt enn bevisst.

			For det meste samler vi informasjon fra verden gjennom de fem sansene våre. Med informasjonen som blir overført på høyere frekvenser, kanaliserer vi energetisk materiale som ikke kan gripes fysisk. Det trosser logikken, på samme måte som et elektron kan være to steder samtidig. Denne uhåndgripelige energien har stor verdi, selv om ytterst få av oss er åpne nok til at vi klarer å holde fast ved den.

			

			Hvordan fanger vi opp et signal som verken kan høres eller beskrives? Trikset er å ikke lete etter det. Vi bør heller ikke prøve å forutsi eller analysere oss inn i det. I stedet skaper vi et åpent rom som tillater informasjonen å slippe inn. Et rom som er så fritt for vårt sinns sedvanlige overfylte tilstand, at det fungerer som et vakuum som trekker til seg ideene som finnes i universet.

			Denne friheten er ikke så vanskelig å oppnå som man skulle tro. Alle har den i begynnelsen. Som barn har vi mye færre forstyrrelser mellom det å motta ideer og internalisere dem. Vi aksepterer ny informasjon med glede i stedet for å sammenligne den med det vi allerede tror på; vi lever i øyeblikket i stedet for å bekymre oss for konsekvenser i fremtiden; vi er spontane snarere enn analytiske; vi er nysgjerrige, ikke blaserte. Selv de mest dagligdagse opplevelser blir møtt med en følelse av ærefrykt. Dyp tristhet og intens glede kan opptre like etter hverandre. Det finnes ingen fasade, og ingen tilknytning til en historie.

			Kunstnere som er i stand til kontinuerlig å skape store kunstverk gjennom hele livet, har ofte klart å beholde disse barnlige egenskapene. Hvis vi finner en måte å være på som lar oss se verden gjennom uskyldige, ufordervede øyne, kan også vi følge universets rytme.

		

	
		
			

			Alle ideer har sin tid 

			og de finner alle en måte

			å uttrykke seg på

			gjennom oss.

		

	
		
			Kreativitetens kilde

			Vi begynner med alt: 

			alt som er sett,

			alt som er gjort, 

			alt som er tenkt, 

			alt som er følt, 

			alt som er fantasert om, 

			alt som er glemt,

			og alt som er usagt og utenkt

			i oss.

			

			

			Dette er vårt kildemateriale, og av det skaper vi ethvert kreativt øyeblikk. 

			Det kommer ikke fra et sted inne i oss, for Kilden finnes utenfor oss. En visdom som omgir oss, et uuttømmelig reservoar som alltid er tilgjengelig.

			Enten oppfatter vi den, husker den eller åpner oss opp for å ta den imot. Ikke bare gjennom egne erfaringer, det kan også være gjennom drømmer, intuisjoner, subliminale fragmenter. Eller på andre måter, som fremdeles er ukjente for oss, finner utsiden veien inn i oss.

			For vår bevissthet ser dette materialet ut til å komme innenfra. Men det er en illusjon. Det er bitte små fragmenter av den enorme Kilden som ligger lagret i oss. Disse dyrebare blaffene stiger opp fra det underbevisste som damp, kondenseres og danner en tanke. En idé.

			Vi kan tenke på Kilden som en sky. 

			Skyer forsvinner egentlig aldri, de bare endrer form. De blir til regn, som blir en del av havet, for så å fordampe og bli til skyer igjen.

			Det samme gjelder kunst.

			Kunst er ideer og energi i omløp. Det som gjør at ideene fremstår som nye, er at de kombineres på forskjellig måte hver gang de kommer tilbake. Ingen skyer er helt like. 

			

			Derfor kan et nytt kunstverk vekke følelser i oss på et dypere plan. Kanskje det er noe kjent som kommer tilbake til oss i en ukjent form. Eller kanskje det er noe ukjent som vi ikke var klar over at vi lette etter. En manglende brikke i et uendelig puslespill. 

